Kovsies en Jansen vir miljoene gedagvaarJonathan Jansen. Foto: www.ufs.ac.za AfriForum Jeug het sy regspan opdrag gegee het om voort te gaan met die dagvaarding namens Cobus Muller en Charl Blom in ŉ saak van laster en prosedurele onbillikheid. Muller en Blom, oudstudente van die UV, eis skadevergoeding nadat hulle verlede jaar van poging tot moord aangekla is. Maroela Media het vroeër berig die twee studente het in Februarie 2014 byna ŉ swart medestudent met hul voertuig op die kampus raakgery. Volgens AfriForum is die studente in dié tyd openlik as misdadigers gebrandmerk. Die hof én die Suid-Afrikaanse Menseregtekommissie het hulle egter onskuldig bevind. Muller en Blom eis R6,15 miljoen skadevergoeding wat verkwiste uitgawes en vertraagde toetrede tot die arbeidsmark, asook ŉ laster-eis insluit. “Die boodskap wat ons namens die oudstudente uitstuur, is dat niemand onaantasbaar is nie. Te veel studenteleiers of mense in gesagsposisies dink hulle kan sê en doen wat hulle wil sonder nagevolge,” het Henk Maree, nasionale voorsitter van AfriForum Jeug, gesê. Die UV en prof. Jansen het vroeër ŉ brief aan AfriForum Jeug se regspan gestuur waarin hulle alle aanspreeklikheid ontken.